Document ID: 32009D0431

РЕШЕНИЕ НА КОМИСИЯТА
от 29 май 2009 година
за предоставяне на поисканата от Обединено кралство Великобритания и Северна Ирландия дерогация по отношение на Англия, Шотландия и Уелс по силата на Директива 91/676/ЕИО на Съвета за опазване на водите от замърсяване с нитрати от селскостопански източници
(нотифицирано под номер C(2009) 3853)
(само текстът на английски език е автентичен)
(2009/431/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 91/676/ЕИО на Съвета от 12 декември 1991 година за опазване на водите от замърсяване с нитрати от селскостопански източници (1), и по-специално параграф 2, трета алинея от приложение III към нея,
като има предвид, че:
(1)
Ако количеството естествен тор, което държава-членка възнамерява да използва на хектар всяка година, е различно от това, определено в параграф 2, втора алинея, първото изречение от приложение III към Директива 91/676/ЕИО и в буква а) от него, това количество трябва да бъде определено така, че да не възпрепятства осъществяването на целите, определени в член 1 от посочената директива, и трябва да бъде оправдано въз основа на обективни критерии, такива като, в настоящия случай, дълги периоди на развитие и култури със силна абсорбция на азот.
(2)
На 14 януари 2009 г. Обединено кралство Великобритания и Северна Ирландия внесе в Комисията искане за дерогация по параграф 2, трета алинея от приложение III към Директива 91/676/ЕИО по отношение на Англия, Шотландия и Уелс.
(3)
Исканата дерогация се отнася до намерението на Обединено кралство Великобритания и Северна Ирландия да позволи употребата на максимално количество от 250 kg азот от животински тор на хектар годишно в пасищните ферми на Англия, Шотландия и Уелс. Според оценките дерогацията ще обхване приблизително 1 950 стопанства в Англия, Шотландия и Уелс, които съставляват 1,3 % от всички ферми, 1,5 % от използваната селскостопанска земя и 21 % от общия брой глави добитък за мляко.
(4)
Законодателството за изпълнение на Директива 91/676/ЕИО, в това число обозначаването на уязвими зони и приемането на програмата за действие в Англия (Regulations 2008 № 2349) (Наредба от 2008 г. № 2349), Шотландия (Regulations 2008 № 298) (Наредба от 2008 г. № 298) и Уелс (Regulations 2008 № 3143) (Наредба от 2008 г. № 3143) е прието и се прилага паралелно с решението.
(5)
Обозначените уязвими зони, към които се прилага програмата за действие, обхващат 68 % от общата площ на Англия, 14 % от общата площ на Шотландия и 4 % от общата площ на Уелс.
(6)
Подадените данни относно качеството на водата показват, че за подпочвените води в Англия средната концентрация на нитрати за 83 % от подпочвените басейни е под 50 mg/l, а за 58 % от тях концентрацията на нитрати е под 25 mg/l. За Шотландия и Уелс средната концентрация на нитрати за над 90 % от подпочвените басейни е под 50 mg/l, а за над 70 % от тях концентрацията на нитрати е под 25 mg/l. За повърхностните води в Англия в над 50 % от станциите за мониторинг е отчетена средна концентрация на нитрати под 25 mg/l и в не повече от 9 % от тях тя е над 50 mg/l. За Шотландия и Уелс в над 90 % от станциите за мониторинг е отчетена средна концентрация на нитрати под 25 mg/l и в нито една станция - над 50 mg/l.
(7)
Млечните крави, едрият рогат добитък за месо и овцете са най-разпространеният пасящ добитък в Англия, Шотландия и Уелс и броят на животните показва тенденция за намаляване в периода 1995-2007 г. (13 % намаление за едрия рогат добитък и 22 % за овцете и агнетата). Около 48 % от общото производство на животински тор се обработва като твърд естествен тор, произлизащ от основани на слама системи, а 52 % от общия животински тор - като течен естествен тор.
(8)
Употребата на изкуствени азотни торове през последните 20 години е намаляла с 42 %, а на изкуствени фосфатни торове - с 49 %. Употребата на изкуствени азотни торове на тревните пасища, предназначени за добитък за мляко, е намаляла с 37 % от 1999 г. и възлиза на 128 kg N/ha през 2007 г. Националните баланси за азота и фосфора на ОИСР показват, че за периода от 1985-2002 г. е имало спад на баланса на азот от 46 на 22 kg N/ha, а на баланса на фосфора - от 15 на 12 kg N/ha.
(9)
Тревните пасища се простират на 69 % от общата селскостопанска площ в Англия, Шотландия и Уелс, от които 46 % са екстензивни, а 54 % - поддържани тревни пасища. 31 % от общата селскостопанска площ представлява обработваема земя.
(10)
Представените към уведомлението подкрепящи документи показват, че предлаганото годишно количество от 250 kg на хектар азот от тора на пасящ добитък във фермите е оправдано въз основа на обективни критерии като завишено количество на валежите, дълги периоди на развитие и високи добиви на треви със силна абсорбция на азот.
(11)
След като прегледа искането, Комисията смята, че предложеното количество от 250 kg азот на хектар годишно няма да попречи на осъществяването на целите на Директива 91/676/ЕИО, при условие че бъдат изпълнени определени строги условия.
(12)
Би следвало настоящото решение да се прилага във връзка с програмите за действие за Англия, Шотландия и Уелс за периода 2009-2012 г.
(13)
Предвидените в настоящото решение мерки са в съответствие със становището на Комитета по нитратите, създаден по силата на член 9 от Директива 91/676/ЕИО,
ПРИЕ НАСТОЯЩОТО РЕШЕНИЕ:
Член 1
Дерогацията, поискана от Обединено кралство Великобритания и Северна Ирландия по отношение на Англия, Шотландия и Уелс с цел да се разреши прилагането на по-голямо количество животински тор от предвиденото в приложение III, параграф 2, втора алинея, първото изречение и в буква а) от Директива 91/676/ЕИО, се разрешава при спазване на условията, указани в настоящото решение.
Член 2
Определения
За целите на настоящото решение се прилагат следните определения:
а)
„пасищни ферми“ означава стопанства, в които 80 % или повече от селскостопанската земя, върху която може да се прилага животински тор, е заета с трева;
б)
„пасящ добитък“ означава едър рогат добитък (с изключение на малки телета), овце, сърни, кози и коне;
в)
„трева“ означава постоянно или временно тревно пасище (под временно се разбира по-малко от четири години).
Член 3
Приложно поле
Настоящото решение ще се прилага на индивидуална основа към пасищните ферми и подлежи на условията, определени в членове 4, 5 и 6.
Член 4
Ежегодно даване на разрешение и задължение
1. Всяка година фермерите, които искат да се възползват от дерогация, подават заявление до компетентните органи.
2. Едновременно със заявлението, посочено в параграф 1, те поемат писмено задължение да спазват условията по членове 5 и 6.
3. Компетентните органи следят всички заявления за дерогация да преминат през административна проверка. Когато от проверката стане ясно, че условията по членове 5 и 6 не са изпълнени, заявителят бива уведомяван. В такъв случай заявлението му се смята за отхвърлено.
Член 5
Прилагане на естествен тор и други торове
1. Количеството животински тор от пасящ добитък, което се прилага всяка година в пасищните ферми, включително и от самите животни, не трябва да надхвърля количеството животински тор, съдържащо 250 kg азот на хектар, при условията, указани в параграфи 2-7.
2. Общото постъпление на азот не трябва да надвишава предвидената потребност от хранителни вещества на разглежданата култура и следва да отчита постъпленията от почвата.
3. За всяка ферма се води план за наторяване, който да описва редуването на културите на селскостопанската земя и планираното прилагане на животински тор, азотни и фосфатни торове. Той трябва да бъде на разположение във фермата всяка календарна година най-късно до 1 март.
Планът за наторяване съдържа следното:
а)
брой глави добитък, описание на системата за съхранение и складиране, включително обема на ползвания склад за естествен тор;
б)
изчисление на произвежданите във фермата азот (без загубите от съхранение и складиране) и фосфор от естествен тор;
в)
редуването на културите и заеманата от всяка култура площ, включително картографска скица на местоположението на отделните полета;
г)
предвидимите потребности на културите от азот и фосфор;
д)
количеството и вида естествен тор, който се изнася от фермата или се внася в нея;
е)
резултати от анализите на почвата за наличие на азот и фосфор, ако има такива;
ж)
прилагането на азот и фосфор от естествен тор за всяко поле;
з)
прилагането на азот и фосфор при използване на химически и други торове за всяко поле.
Плановете се преразглеждат най-късно до седем дни след настъпването на някаква промяна в селскостопанските практики, за да се осигури тяхната актуалност.
4. Всяка ферма води отчет за наторяването, заедно с информация за управлението на приложените количества азот и фосфор. Те се представят всяка календарна година пред компетентните власти.
5. Всяка пасищна ферма, която се ползва от дерогация, приема, че посоченото в член 4, параграф 1 заявление, планът за наторяване и отчетите за наторяването могат да бъдат предмет на проверка.
6. Всяка ферма, която се ползва от дерогация, следва да разполага с резултати от изследвания за наличие на азот и фосфор в почвите. Вземането на проби и извършването на анализи трябва да се осъществява поне веднъж на всеки четири години за всяка хомогенна площ от фермата, предвид редуването на културите и почвените характеристики. Изисква се минимум по един анализ на всеки пет хектара селскостопанска земя.
7. Животинският тор не следва да се разпръсква през есента преди култивирането на тревата.
Член 6
Управление на земята
Следва 80 % или повече от площта на фермите, налична за прилагане на животински тор, да бъде засята с трева. Фермерите, ползващи се от индивидуална дерогация, изпълняват следните мерки:
а)
временните тревни пасища върху песъчливи почви се орат напролет;
б)
на мястото на разораните тревни площи, независимо от вида на почвата, веднага следва култура с висока потребност от азот;
в)
при редуването на култури не се включват зеленчукови и други растения, които фиксират азота от въздуха. Това обаче не се отнася за детелината в тревни пасища, където тя заема по-малко от 50 %, нито за други зеленчукови растения, засети заедно с тревата.
Член 7
Други мерки
Настоящата дерогация се прилага без да се накърняват мерките, които трябва да бъдат предприети с оглед спазване на други законови актове на Общността, отнасящи се до опазването на общественото здраве, здравето на животните и околната среда.
Член 8
Мониторинг
1. Компетентният орган съставя карти с процента на пасищните ферми, на животните и на селскостопанските земи, за които във всеки район е дадена индивидуална дерогация, като тези карти се обновяват всяка година. Посочените карти се изпращат ежегодно на Комисията, приложени към посочения в член 10 от настоящото решение доклад.
2. Мониторингът на фермите, за които важат програмата за действие и дерогацията, се провежда на място във фермите и в селскостопанските водосбори. Референтните водосбори за мониторинг са представителни за различните видове почви, за различните нива на интензивност и за практиките по наторяване.
3. Проучването и анализът на подхранващите вещества, посочени в член 5 от настоящото решение, предоставят данни за местното земеползване, редуването на културите и селскостопанските практики във фермите, ползващи се от индивидуални дерогации. Тази информация може да се използва за изчисляване по зададен модел на количеството просмукали се през почвата нитрати и фосфор от ливадите, върху които годишно се прилагат до 250 kg/ha азот от тор от пасящ добитък.
4. Мониторингът на плитките подпочвени води, почвените води, дренажните води и течащите води във фермите, които спадат към мрежата за мониторинг на селскостопански водосбори, осигурява данни за концентрацията на нитрати и фосфор във водите, които напускат зоната на кореновите системи и навлизат в повърхностните и подпочвените води.
5. Засилен мониторинг на водите се прилага към селскостопански водосбори, разположени в близост до най-уязвимите водоизточници.
6. До изтичането на срока на дерогацията се провежда проучване, за да се събере подробна научна информация за интензивните системи от тревни пасища с оглед подобряване на управлението на средствата за обогатяване на почвата. Проучването ще бъде насочено към загубата на хранителни вещества, включително извличане на нитрати, загуби от денитрификация и загуби на фосфор при системи за интензивно производство на млечни продукти в представителни райони.
Член 9
Проверки
1. Компетентният национален орган извършва административни проверки във всички ферми, които се ползват от индивидуална дерогация, за да установи дали се спазва изискването за прилагане на не повече от 250 kg азот на хектар на година от животински тор от пасящ добитък, както и максимално допустимото наторяване с азот и условията за земеползване.
2. Създава се програма за проверки на място въз основа на анализ на риска, на резултати от проверките през предходните години и на резултати от общия контрол на случаен принцип върху изпълнението на законодателството за изпълнение на Директива 91/676/ЕИО. Проверките на място покриват поне 3 % от фермите, които се ползват с индивидуална дерогация, що се отнася до условията, посочени в членове 5 и 6.
Член 10
Изготвяне на доклади
1. Всяка година компетентният орган предава на Комисията резултатите от мониторинга, заедно с кратък доклад за развитието на качеството на водите и практиките на неговата оценка. Докладът предоставя информация за начина, по който е извършена оценка на изпълнението на условията на дерогацията посредством проверки на ниво ферма и съдържа информация за неизрядните ферми, въз основа на резултатите от административните проверки и проверките на място.
Първият доклад трябва да бъде предаден през юни 2010 г., а всяка следваща година той се предава до месец юни.
2. Така получените резултати ще бъдат взети под внимание от Комисията във връзка с евентуално ново искане за дерогация.
Член 11
Прилагане
Настоящото решение се прилага в контекста на разпоредбите за изпълнение на програмата за действие в Англия (Regulations 2008 № 2349) (Наредба от 2008 г. № 2349), Шотландия (Regulations 2008 № 298) (Наредба от 2008 г. № 298) и Уелс (Regulations 2008 № 3143) (Наредба от 2008 г. № 3143). Срокът му на действие изтича на 31 декември 2012 г.
Член 12
Адресат на настоящото решение е Обединено кралство Великобритания и Северна Ирландия.
Съставено в Брюксел на 29 май 2009 година.

Labels: 1
20
0
18
15